text: Han vil have borgmesterstol tilbage
  19 februar 2013 kl. 10.37
  Folketingsmedlem Jacob Bjerregaard blev mandag valgt som socialdemokraternes borgmesterkandidat i Fredericia. Det skete på en ekstraordinær generalforsamling.
  Jacob Bjerregaard annoncerede sin kandidatur i sidste uge. Han skal forsøge at vinde borgmesterposten tilbage for Socialdemokraterne. Den tabte partiet ved sidste kommunalvalg til Thomas Banke fra Venstre.
  Den tidligere formand for Danmarks Socialdemokratiske Ungdom har et stort mål, hvis han kan sætte sig i den bedste stol i byrådssalen:
  - Først og fremmest skal vi have det brede, politiske samarbejde tilbage. Vi er nødt til at have et bredt, politisk lederskab, som kan være det fundament, der tiltrækker investeringer i fremtiden. På den måde får vi råd til at udvikle byen, siger Jacob Bjerregaard til P4 Trekanten.
  